นักท่องเที่ยวกลับมาไทย ธุรกิจไหนได้ประโยชน์ ?
การกลับมาของนักท่องเที่ยวต่างชาติ จะส่งผลต่อเศรษฐกิจไทยอย่างไร ? ธุรกิจไหนจะได้รับประโยชน์บ้าง ?
1 มิ.ย. 2565

นักท่องเที่ยวกลับมาไทย ธุรกิจไหนได้ประโยชน์ ? /โดย ลงทุนแมน
ในวันนี้ สถานการณ์โควิด 19 ในประเทศไทย กำลังเริ่มคลี่คลายไปในทิศทางที่ดีขึ้น ส่งผลให้กิจกรรมทางเศรษฐกิจ และธุรกิจหลายอย่างในประเทศค่อย ๆ ฟื้นตัว
รวมไปถึงหนึ่งในหัวใจหลักของเศรษฐกิจไทย อย่างการท่องเที่ยว
ซึ่งจากมาตรการต่าง ๆ ที่ค่อย ๆ มีการผ่อนปรน ก็ทำให้นักท่องเที่ยวต่างชาติ เริ่มเดินทางเข้ามาในประเทศไทยมากขึ้น
แล้วการกลับมาของนักท่องเที่ยวต่างชาติ จะส่งผลต่อเศรษฐกิจไทยอย่างไร ?
ธุรกิจไหนจะได้รับประโยชน์บ้าง ?
วันนี้ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เริ่มจาก เราลองมาดูจำนวนนักท่องเที่ยวต่างชาติ ในช่วง 3 ปีที่ผ่านมา จะพบว่า
- ปี 2563 มีนักท่องเที่ยวต่างชาติ 6.7 ล้านคน
- ปี 2564 มีนักท่องเที่ยวต่างชาติ 0.4 ล้านคน
- ไตรมาสที่ 1 ของปี 2565 มีนักท่องเที่ยวต่างชาติ 0.5 ล้านคน
เราจะเห็นว่า เพียงไตรมาสที่ 1 ของปี 2565 นั้น มีจำนวนนักท่องเที่ยวต่างชาติมากกว่าปี 2564 ทั้งปี
ซึ่งเป็นสัญญาณที่ชัดเจนว่า อุตสาหกรรมท่องเที่ยวจะฟื้นตัวจากปีที่แล้วอย่างชัดเจน
คำถามต่อมาคือ แล้วธุรกิจอะไร จะได้รับประโยชน์จากการกลับมาของนักท่องเที่ยวต่างชาติ ?
1. ธุรกิจสนามบินและให้บริการเติมน้ำมันเครื่องบิน
เริ่มจากธุรกิจสนามบิน ซึ่งบริษัทที่เกี่ยวข้องกับเรื่องนี้โดยตรง 
คือ บริษัท ท่าอากาศยานไทย จำกัด (มหาชน) หรือ AOT
ปัจจุบัน AOT มีสนามบินที่อยู่ภายใต้การบริหารจัดการ จำนวน 6 แห่ง โดยมีสนามบินหลักอย่าง สนามบิน​สุวรรณภูมิ และสนามบินดอนเมือง
ย้อนกลับไปในปี 2562 หรือช่วงก่อนที่โควิด 19 จะระบาดนั้น
มีนักท่องเที่ยวมาใช้บริการสนามบินทั้ง 6 แห่ง ของ AOT รวมกันมากถึง 141.8 ล้านคน
โดยรายได้ของ AOT มาจาก รายได้ค่าบริการสนามบิน ค่าบริการผู้โดยสารขาออก และค่าเครื่องอำนวยความสะดวก รวมถึงค่าเช่าพื้นที่และที่ดิน ภายในบริเวณสนามบิน
ดังนั้น ยิ่งจำนวนนักท่องเที่ยวต่างชาติ เดินทางมาเที่ยวในประเทศไทยมากขึ้น 
รายได้ของ AOT ก็จะเติบโตขึ้นตามไปด้วย
ต่อมาคือ ธุรกิจให้บริการเติมน้ำมันเครื่องบิน ซึ่งหนึ่งในบริษัทที่เกี่ยวข้องกับธุรกิจนี้
คือ บริษัท บริการเชื้อเพลิงการบินกรุงเทพ จำกัด (มหาชน) หรือ BAFS
ธุรกิจหลักของ BAFS คือ
บริการระบบจัดเก็บและเติมนํ้ามันเครื่องบินที่สนามบินสุวรรณภูมิ สนามบินดอนเมือง สนามบินสมุย สนามบินสุโขทัย และสนามบินตราด
เราลองมาดูสถิติจำนวนเที่ยวบิน กับปริมาณการเติมนํ้ามัน
ของ 2 สนามบินที่มีการเดินทางเข้าออกเป็นหลักอย่าง สนามบินสุวรรณภูมิและสนามบินดอนเมือง
- ปี 2562 จำนวนเที่ยวบินรวม 307,184 เที่ยวบิน ปริมาณการเติมน้ำมัน 5,612 ล้านลิตร
- ปี 2563 จำนวนเที่ยวบินรวม 137,736 เที่ยวบิน ปริมาณการเติมน้ำมัน 2,123 ล้านลิตร
- ปี 2564 จำนวนเที่ยวบินรวม 83,123 เที่ยวบิน ปริมาณการเติมน้ำมัน 1,638 ล้านลิตร
เราจะเห็นว่า จำนวนเที่ยวบินกับปริมาณการเติมน้ำมันนั้น แปรผันไปในทิศทางเดียวกัน 
หมายความว่า ยิ่งจำนวนเที่ยวบินมากขึ้นเท่าไร ก็มีโอกาสที่สายการบินต่าง ๆ จะมาใช้บริการเติมน้ำมันกับ BAFS มากยิ่งขึ้น
2. ธุรกิจรับแลกเงิน
ธุรกิจรับแลกเงิน เป็นอีกธุรกิจที่น่าจะกลับมาคึกคัก เพราะนักท่องเที่ยวจำนวนไม่น้อย ยังมีความจำเป็นที่จะต้องแลกเปลี่ยนสกุลเงินของตนเอง มาเป็นสกุลเงินบาท เพื่อใช้จ่ายภายในประเทศไทย
ข้อมูลจาก Superrich ผู้ให้บริการรับแลกเงินรายใหญ่ของประเทศไทยระบุว่า 
การเปิดประเทศรอบนี้ จะทำให้ยอดการแลกเงินของลูกค้าในปี 2565 เพิ่มสูงถึง 70,000 ล้านบาท 
หรือคิดเป็น 7 เท่าจากปีก่อนหน้าที่ 10,000 ล้านบาท
ซึ่งโดยทั่วไปแล้ว รายได้ของธุรกิจ ของผู้ให้บริการรับแลกเงิน 
จะมาจากส่วนต่างระหว่างการรับซื้อกับขายออก ของเงินต่างประเทศ
นั่นหมายความว่า ยิ่งปริมาณการทำธุรกรรมสูง ก็ยิ่งทำให้บริษัทที่ให้บริการรับแลกเงิน
รวมถึงธนาคารหลายแห่ง ได้รับประโยชน์จากเรื่องนี้ไปด้วย
3. ธุรกิจโรงแรม
ย้อนกลับไปในช่วงที่โควิด 19 กำลังแพร่ระบาดอย่างหนัก ทำให้โรงแรมหลายแห่ง โดยเฉพาะในจังหวัดที่เป็นจุดหมายปลายทางของนักท่องเที่ยว เช่น เชียงใหม่ ภูเก็ต พัทยา 
ทนพิษวิกฤติไม่ไหว จนถึงกับต้องประกาศขายกิจการ
ในช่วงนั้นซึ่งก็คือปี 2563 อัตราการเข้าพักโรงแรมเฉลี่ย (Occupancy Rate) 
ลดลงต่ำสุดเหลือเพียง 2% จากที่แต่ก่อนหรือในปี 2562 
ซึ่งเป็นช่วงก่อนที่จะเกิดวิกฤติโควิด 19 มีอัตราการเข้าพักอยู่ที่ 71%
แต่ในวันนี้ อัตราการเข้าพักก็ค่อย ๆ ปรับตัวเพิ่มขึ้น จนกลับมาสูงกว่า 37% 
ซึ่งสะท้อนให้เห็นว่า ธุรกิจโรงแรมกำลังได้รับประโยชน์จากการกลับมาของนักท่องเที่ยวต่างชาติ
 
4. ธุรกิจค้าปลีก ค้าส่ง และห้างสรรพสินค้า
แน่นอนว่าหากพูดถึงธุรกิจค้าปลีกในประเทศไทย คงหนีไม่พ้นร้านสะดวกซื้ออย่างร้าน 7-Eleven 
ด้วยข้อได้เปรียบเรื่องจำนวนสาขา ที่มีกว่า 13,000 สาขา บวกกับกระจายอยู่ทั่วประเทศ โดยเฉพาะสาขาที่ตั้งอยู่ในแหล่งท่องเที่ยว ทำให้นักท่องเที่ยวชาวต่างชาติ มีโอกาสที่จะเข้าถึงได้ง่าย
ขณะที่ธุรกิจค้าส่งอย่างห้างแม็คโครนั้น 
ซึ่งมีสัดส่วนรายได้กว่า 50,000 ล้านบาท มาจากธุรกิจโฮเรก้า (HORECA) หรือธุรกิจที่ขายสินค้าให้กับลูกค้าในกลุ่มโรงแรม ร้านอาหาร กาแฟ และธุรกิจจัดเลี้ยง 
ซึ่งจะได้รับประโยชน์ทางอ้อม จากการที่ธุรกิจในกลุ่มโรงแรมและร้านอาหาร มีลูกค้าชาวต่างชาติเพิ่มมากขึ้น
ในส่วนของห้างสรรพสินค้า แน่นอนว่าการกลับมาของนักท่องเที่ยวชาวต่างชาติ
จะช่วยให้ธุรกิจฟื้นตัวตามไปด้วย โดยเฉพาะห้างที่พึ่งพารายได้จากนักท่องเที่ยวเป็นหลัก
อย่างศูนย์การค้า MBK หรือห้างสรรพสินค้าเซ็นทรัลในบางสาขา
5. ธุรกิจโรงพยาบาล
ธุรกิจโรงพยาบาลเป็นอีกธุรกิจที่กำลังฟื้นตัวจากการเปิดประเทศ
ซึ่งธุรกิจโรงพยาบาล ถือเป็นอีกหนึ่งธุรกิจ ที่ได้รับความนิยมจากชาวต่างชาติมาอย่างต่อเนื่อง
ในปี 2561 มีผู้ป่วยชาวต่างชาติที่เข้ามารักษาในประเทศไทย 3.4 ล้านคน 
สร้างรายได้ให้ประเทศไปกว่า 32,200 ล้านบาท 
เพิ่มขึ้นกว่า 6 เท่าจากปี 2553 ที่มีรายได้ประมาณ 5,300 ล้านบาท
โดยสาเหตุหลักมาจาก ชื่อเสียงด้านการรักษาของโรงพยาบาลในไทย ซึ่งอยู่ในระดับชั้นนำของโลก
รู้หรือไม่ว่า โรงพยาบาลบางแห่งในไทย พึ่งพารายได้จากผู้ป่วยชาวต่างชาติ มากกว่าผู้ป่วยชาวไทยเสียอีก 
เช่น โรงพยาบาลบำรุงราษฎร์ หรือ BH ที่มีรายได้ในช่วงก่อนเกิดวิกฤติโควิด 19
ประมาณ 60% มาจากลูกค้าชาวต่างชาติ
นอกจากนี้ยังมีธุรกิจอื่น ๆ อีกมากมายที่จะได้รับประโยชน์ จากการกลับมาของนักท่องเที่ยวในครั้งนี้
ไม่ว่าจะเป็นร้านอาหาร ร้านขายของที่ระลึก ร้านนวด ร้านสปา 
รวมไปถึงผับ บาร์ และสถานที่ท่องเที่ยวตอนกลางคืนอีกมากมาย
ทั้งหมดนี้เราอาจสรุปได้ว่า 
การกลับมาของนักท่องเที่ยวต่างชาติ ซึ่งเป็นแหล่งรายได้สำคัญของหลายธุรกิจ
จะเข้ามาช่วยให้ธุรกิจเหล่านั้น ฟื้นคืนกลับมาได้อีกครั้ง
ดังนั้นจึงไม่แปลก ที่หลายธุรกิจกำลังตั้งตาคอยการกลับมาของนักท่องเที่ยวต่างชาติ หลังจากที่ซบเซามานานกว่า 2 ปีแล้วนั่นเอง..
╔═══════════╗
หนังสือ BRANDING THE NATION หนังสือที่เล่าถึงการสร้างแบรนด์ของแต่ละประเทศที่ทำให้ แต่ละประเทศเป็นแบบทุกวันนี้
เช่น ทำไมเยอรมนีเป็นประเทศแห่งรถยนต์ ทำไมฝรั่งเศสเป็นประเทศแห่งแบรนด์หรู
สั่งซื้อเลยที่
Lazada : 
Shopee : 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References:
-
-แบบแสดงรายการข้อมูล บริษัท บริการเชื้อเพลิงการบินกรุงเทพ จำกัด (มหาชน) ปี 2562-2564
-
-
-
-แบบแสดงรายการข้อมูลประจำปี/รายงานประจำปี 2564, บริษัท สยามแม็คโคร จำกัด (มหาชน)
-
-แบบแสดงรายการข้อมูลประจำปี/รายงานประจำปี 2564, บริษัท โรงพยาบาลบำรุงราษฎร์ จำกัด (มหาชน)